Tlotlang mabitla le dintsho
Diphuthego tsa dikereke tse di farologaneng di kgalemeletswe medumo mengwe e e kaiwang e sa amogelesege kwa mabitleng le kwa dintshong. Kgalemo e e dirilwe ke modulasetilo wa komiti ya baruti kwa Khudumelapye Rre Kgamane Mothupi kwa tshimolodisong ya kgwedi ya merapelo kwa motseng oo bosheng. Rre Mothupi o kopile baruti ba dikereke le maloko a tsone ka go farologana go emisa medumo ya diletso, meropa le go opa diatla kwa mabitleng kana mo lesong. O tlalositse fa dikereke di ka dira jalo kwa kerekeng fa moswi a sena go tsewa kwa setsidifatsing. O tsweletse a supa gore kwa mabitleng le kwa lesong go a bo go kopane batho ba ditumelo ka go farologana. Rre Mothupi o kopile kemo nokeng mo malokong a dikereke ka go farologana go dirisana le bone e le komiti ya baruti. BOKHUTLO